Calixtus, episcopus, servus servorum Dei, karissimo in Christo filio, Pontio, Cluniacensi abbati, ejusque successoribus regulariter substituendis in perpetuum. Religionis monastice modernis temporibus speculum, et in Galliarum partibus documentum Beati Petri Cluniacense monasterium, ab ipso sue fundationis exordio, sedi apostolice in jus proprium est oblatum. Proinde patres nostri sancte recordationis, Johannes undecimus et alii ad nostra tempora pontifices ecclesie Romane, locum ipsum singularis dilectionis ac libertatis prerogativa donarunt, et universa ei pertinentia privilegiorum suorum sanctionibus munierunt. Propterea, fili in Christo karissime, Ponti, quem nos in Viænnensis ecclesie regimine positi, nostris per Dei gratiam manibus, in abbatem consecravimus, et personam tuam et locum cui, Domino auctore, presides, totis dilectionis visceribus amplectentes, et quieti vestre et ecclesiarum vestrarum attentius providentes, ecclesiam Sancti Theodori de Rochabovecourt, cum omnibus pertinentiis suis, laudantibus ipsius ecclesie clericis, a venerabili fratre nostro Willelmo, Petragoricensi episcopo, tibi et ecclesie Cluniacensi humiliter et devote donatam auctoritate apostolica, tam tibi quam successoribus tuis perpetuis temporibus confirmamus, et presentis privilegii pagina committimus. Si quis igitur, ausu temerario impiaque presumptione contra Deum et sanctos ejus apostolos, contra animam suam, hoc nostre apostolice auctoritatis privilegium in aliquo infringere temptaverit, incunctanter se noverit nostre apostolice maledictionis aculeo transpunctum, nostre apostolice excommunicationis telo perfossum, nostri etiam apostolici anathematis gladio transverberatum, nec, nisi per dignam satisfactionem, saluti pristine reparandum. Ei vero qui conservator extiterit, sit pax Domini nostri Jesu Christi, quatinus et hic fructum bone actionis percipiat, et apud districtum judicem premium eterne pacis inveniat. Amen. Amen. Amen. Ego Calixtus, catholice ecclesie episcopus, subscripsi. Datum Laterani, per manum Grisogoni, sancte Romane ecclesie diaconi cardinalis [ac] bibliothecarii, V idus januarii, indictione XV, incarnationis Dominice anno Mº Cº XXIIº, pontificatus autem domni Calixti secundi pape anno vero IIIIº.